ফের ভারতীয় দলে ব্রাত্য! করুণ নায়ারের টেস্ট কেরিয়ার কি শেষ?

ওয়েব ডেস্ক: আট বছর পর দেশের জার্সিতে খেলার সুযোগ পেলেও বাইশ গজে সেভাবে দাগ কাটতে পারননি করুণ নায়ার (Karun Nair)। ইংল্যান্ডের বিরুদ্ধে লাল বলের সিরিজ শেষ হওয়ার পরেই আশঙ্কা করা হয়েছিল যে, এটাই হয়তো তাঁর কেরিয়ারের শেষ সিরিজ হতে চলেছে। আর সেটাই এবার বাস্তবায়িত হওয়ার পথে। কারণ, আসন্ন ওয়েস্ট ইন্ডিজ সিরিজের বিরুদ্ধে টেস্ট সিরিজে রাখা হয়নি এই ব্যাটারকে। আগামীতেও যে দলে সুযোগ পাবেন, তারও কোনও নিশ্চয়তা নেই।

ইংল্যান্ডের বিরুদ্ধে চার টেস্টে মাত্র ২০৫ রান এসেছে করুণের ব্যাট থেকে, যার মধ্যে একটি মাত্র হাফ-সেঞ্চুরি রয়েছে। গড় মাত্র ২৫.৬২। অ্যান্ডারসন-তেন্ডুলকর ট্রফির শেষ টেস্টে ভারতের হয়ে তিনি লড়াকু হাফ-সেঞ্চুরি করেছিলেন। কিন্তু তাঁর সেই ইনিংসও শেষমেশ তাঁকে ভারতীয় দলে (India Cricket Team) জায়গা দেওয়ার জন্য যথেষ্ট হল না। আসন্ন ওয়েস্ট ইন্ডিজ সিরিজের ১৫ জনের স্কোয়াডে (India Test Squad) তাঁকে রাখেননি গম্ভীর আগরকররা।

আরও পড়ুন: বাদ করুণ, পন্থ! নতুন ডেপুটি সহ কেমন হল ভারতের টেস্ট স্কোয়াড?

কিন্তু শুধু কি খারাপ পারফরম্যান্সের জন্যই স্কোয়াডে রাখা হল না নায়ারকে? নাকি দলে জায়গার অভাবেই ফের ব্রাত্যর তালিকায় উঠল এই ট্রিপল-সেঞ্চুরিয়ানের নাম? এই বিষয়ে ভারতের প্রধান নির্বাচক অজিত আগারকর বলেন, “সত্যি বলতে গেলে, আমরা ওর থেকে আরও কিছুটা বেশি প্রত্যাশা করেছিলাম। চারটে টেস্ট খেলেছে ও, কিন্তু একটাই ইনিংস নিয়েই সবাই আলোচনা করছে। আসলে ইচ্ছে থাকলেও সবাইকে ১৫-২০ টেস্ট খেলার সুযোগ দেওয়া সম্ভব হয় না।”

উল্লেখ্য, ২০১৬ সালে ইংল্যান্ডের বিরুদ্ধে নায়ারের ঐতিহাসিক ট্রিপল সেঞ্চুরির পর তাঁকে ভবিষ্যতের নির্ভরযোগ্য মিডল-অর্ডার ব্যাটার হিসেবে দেখা হয়েছিল। কিন্তু নানা কারণে বারবার দলে আসা-যাওয়া করতে হয়েছে তাঁকে। সর্বশেষ প্রত্যাবর্তনও টিকল না বেশিদিন। হয়তো একেই বলে- ভাগ্যের নির্মম পরিহাস।